相思曲
作者：戴叔倫
朝代：唐

paragraphs: 高樓重重閉明月，腸斷僊郎隔年別。
紫簫橫笛寂無聲，獨向瑤窗坐愁絕。
魚沈鴈杳天涯路，始信人間別離苦。
恨滿牙牀翡翠衾，怨折金釵鳳皇股。
井深轆轤嗟綆短，衣帶相思日應緩。
將刀斫水水復連，揮刃割情情不斷。
落紅亂逐東流水，一點芳心爲君死。
妾身願作巫山雲，飛入仙郎夢魂裏。